**บทที่ 5**

**สรุปผล อภิปรายผลและข้อเสนอแนะ**

 การพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ผู้ศึกษาค้นคว้าผลสรุปการศึกษา ตามลำดับดังนี้

 1. สรุปผล

 2. อภิปรายผลการวิจัย

 3. ข้อเสนอแนะ

**5.1 สรุปผล**

 จากการวิจัยศึกษาการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 สรุปผลวิจัยดังนี้

 5.1.1 แนวทางในการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 จากการสัมภาษณ์ผู้เชี่ยวชาญได้สรุปประเภทของแผนภูมิได้ทั้งหมด 5 ประเภท คือ 1) แผนภูมิแบบจัดระดับชั้น (Hierarchical Organizer) 2) แผนภูมิแบบแสดงมโนทัศน์ (Conceptual Organizer) 3) แผนภูมิผังก้างปลา (Fish Bone Map) 4) แผนภูมิผังวัฏจักร (Circle or Cycle Map) และ 5) แผนภูมิแมงมุม (Spider Web) โดยขั้นตอนการเรียน มี 5 ขั้นตอน คือ 1) ขั้นนำเข้าสู่บทเรียน (Warm up) 2) ขั้นนำเสนอ (Presentation) 3) ขั้นการฝึก (Practice) 4) ขั้นการใช้ภาษา (Production) 5) ขั้นสรุป (Wrap up) และประเมินผลจากการทำกิจกรรม

 5.1.2 การจัดกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ผลการประเมินความเหมาะสมแผนการจัดการเรียนรู้การเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 อยู่ในระดับ เหมาะสมมากที่สุด (=4.65, =0.16) และมีประสิทธิภาพเท่ากับ 77.33/76.29 เป็นไปตามเกณฑ์ที่กำหนดคือ 75/75

 5.1.3 ความสามารถในการอ่านและการเขียนภาษาอังกฤษของนักเรียนชั้นประถมศึกษาปีที่ 3 ที่จัดกิจกรรมการเรียนรู้โดยใช้แผนภูมิกราฟิก หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05

 5.1.4 ความพึงพอใจของนักเรียนที่มีต่อกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 อยู่ในระดับมากที่สุด ( =4.67=0.47)

**5.2 อภิปรายผล**

 จากการวิจัยศึกษาการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 สามารถอภิปรายผลได้ดังนี้

 5.2.1 แนวทางการพัฒนากิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ได้สรุปประเภทของแผนภูมิได้ ทั้งหมด 5 ประเภท คือ 1) แผนภูมิแบบจัดระดับชั้น (Hierarchical Organizer) 2) แผนภูมิแบบแสดงมโนทัศน์ (Conceptual Organizer) 3) แผนภูมิผังก้างปลา (Fish Bone Map) 4) แผนภูมิผังวัฏจักร (Circle or Cycle Map) และ 5) แผนภูมิแมงมุม (Spider Web) โดยขั้นตอนการเรียน มี 5 ขั้นตอน คือ 1) ขั้นนำเข้าสู่บทเรียน (Warm Up) 2) ขั้นนำเสนอ (Presentation) 3) ขั้นการฝึก (Practice) 4) ขั้นการใช้ภาษา (Production) 5) ขั้นสรุป (Wrap Up) และประเมินผลจากการทำกิจกรรม ทั้งนี้อาจเป็นเพราะแผนภูมิกราฟิก เป็นแบบของการสื่อสารเพื่อใช้นำเสนอข้อมูลที่ได้จากการรวบรวมอย่างเป็นระบบ มีความเข้าใจง่าย กระชับ กะทัดรัด ชัดเจน ซึ่งได้มาจากการนำข้อมูลดิบ หรือความรู้จากแหล่งต่าง ๆ มาจัดกระทำข้อมูล โดยใช้ทักษะการคิด การสังเกต การเปรียบเทียบ การแยกแยะ การจัดประเภท การเรียงลำดับและการใช้ แผนภูมิกราฟิกเป็นแผนผังหรือสิ่งอธิบายการเขียน หรืออธิบายถ้อยคำที่พูดออกมา ทำให้นักเรียนรู้จักสร้างความคิดและอธิบายความสัมพันธ์โดยเน้นที่ทักษะด้านความคิด และกระบวนการจัดกระทำข้อมูล ทำให้การจดจำยาวนานขึ้น (พิมพันธ์ เดชะคุปต์, 2544, น. 52) ทำให้เมื่อเรียนโดยใช้แผนภูมิกราฟิก ทำให้นักเรียนมีความสุข สนุกสนานในการทำงานมีอิสระในการคิด มีความกระตือรือร้นในการเรียนดีและยังได้กำลังใจจากครูผู้สอนที่คอยให้คำชี้แนะ แนะนำ รวมทั้งการเสริมแรงด้วยวิธีการต่าง ๆ กระตุ้นให้ผู้ศึกษาค้นคว้ามีความคิดเชื่อมโยงสิ่งที่อยู่ใกล้ตัว เพื่อนำไปประยุกต์ใช้ในชีวิตประจำวันได้ สอดคล้องกับงานวิจัยของ ปริญรัตน์ ศิลารัตน์ (2559) ได้ศึกษาการพัฒนาความสามารถในการเขียนภาษาอังกฤษของนักเรียนชั้นประถมศึกษาปีที่ 5 โดยใช้กิจกรรมการเรียนรู้แบบ B-SLIM Model และแผนภูมิกราฟิก การจัดกิจกรรมการเรียนรู้แบบ B-SLIM Model และการใช้แผนภูมิกราฟิก สามารถพัฒนาส่งเสริมความสามารถในการเขียนภาษาอังกฤษของนักเรียนชั้นประถมศึกษาปีที่ 5 ได้อย่างมีประสิทธิภาพ และนักเรียนมีเจตคติที่ดีต่อการเรียนภาษาอังกฤษ ครูผู้สอนควรนำไปใช้ในการจัดกิจกรรมการเรียนรู้ให้เกิดประโยชน์และคุณค่าแก่ผู้เรียน เพื่อช่วยให้นักเรียนมีพัฒนาการ และได้รับการพัฒนาอย่างเต็มศักยภาพต่อไป สอดคล้องกับ ศิริรัตน์ มงคล (2553, น. 67) ได้กล่าวว่า การปฏิบัติซ้ำ ๆ ทำให้เกิดทักษะความชำนาญมากขึ้น ผู้เรียนสามารถบูรณาการองค์ความรู้เดิมผนวกกับความรู้ใหม่ ๆ ได้อย่างมีประสิทธิผล ทั้งนี้ผู้วิจัยได้สร้างแผนการจัดกิจกรรมการเรียนรู้จากการสัมภาษณ์ผู้เชี่ยวชาญด้านการสอนภาษาอังกฤษ โดยผู้เชี่ยวชาญได้กำหนดบทเรียนให้สอดคล้องกับหลักสูตร ตัวชี้วัด จุดประสงค์การเรียนรู้ กำหนดประเภทของแผนภูมิกราฟิกที่ใช้ในแต่ละหน่วยให้สอดคล้องกับเนื้อหาของกลุ่มสาระการเรียนรู้ภาษาต่างประเทศในระดับชั้นประถมศึกษาปีที่ 3 และมีเนื้อหาที่สามารถใช้ได้ในชีวิตประจำวันในแต่ละแบบฝึกทักษะ

 5.2.2 การจัดกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 ผลการประเมินความเหมาะสมแผนการจัดการเรียนรู้การเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 อยู่ในระดับ เหมาะสมมากที่สุด (=4.65,  = 0.16) และมีประสิทธิภาพเท่ากับ 77.33/76.29 เป็นไปตามเกณฑ์ที่กำหนดคือ 75/75

 ทั้งนี้เนื่องจากแผนการจัดกิจกรรมการเรียนรู้ได้ผ่านขั้นตอนในการจัดทำอย่างมีระบบโดยออกแบบกิจกรรมการเรียนที่เหมาะสมกับพัฒนาการ ความต้องการและความสนใจของผู้เรียนโดยผู้เรียนได้มีส่วนร่วมในการทำกิจกรรมทุกขั้นตอน เปิดโอกาสให้ผู้เรียนได้แสดงออกโดยเฉพาะการเขียนที่มุ่งส่งเสริมให้ผู้เรียนได้ลงมือปฏิบัติด้วยตนเอง ส่งเสริมให้เกิดการเรียนรู้อย่างมีประสิทธิภาพ สอดคล้องกับงานวิจัยของ จินต์ภาณี กองจินดา (2555, น. 84) ได้ศึกษาการพัฒนาทักษะการเขียนภาษาอังกฤษของนักเรียนชั้นมัธยมศึกษาปีที่ 2 โดยใช้แผนภูมิกราฟฟิค พบว่า แผนการจัดการเรียนรู้การพัฒนาทักษะการเขียนภาษาอังกฤษของนักเรียนชั้นมัธยมศึกษาปีที่ 2 โดยใช้แผนภูมิกราฟฟิค ผู้ศึกษาค้นคว้าพัฒนาขึ้นมีประสิทธิภาพ 86.42 / 82.45 ซึ่งสูงกว่าเกณฑ์ 75 / 75 ที่ตั้งไว้ ทั้งนี้อาจเป็นเพราะแผนการจัดการเรียนรู้การพัฒนาทักษะการเขียนภาษาอังกฤษของนักเรียนชั้นมัธยมศึกษาปีที่ 2 โดยใช้แผนภูมิกราฟฟิค เป็นแผนการจัดการเรียนรู้ที่พัฒนาขึ้นโดยผ่านกระบวนการตามขั้นตอนการสร้างอย่างมีระบบและมีวิธีการเหมาะสมเริ่มตั้งแต่การศึกษาหลักสูตรเอกสารเกี่ยวข้องกับการสอนเขียนภาษาอังกฤษวิธีการหลักการทฤษฎีเกี่ยวกับการจัดการเรียนรู้เทคนิควิธีการที่เป็นประโยชน์ต่อการพัฒนาแผนการจัดการเรียนรู้อย่างมีประสิทธิภาพ อีกทั้งยังสอดคล้องกับงานวิจัยของ ปรารถนา สุขประเสริฐ (2555, น. 87-88) การหาประสิทธิภาพของแผนการจัดกิจกรรมการเรียนรู้โดยใช้ Graphic Organizer วิชาภาษาอังกฤษ ชั้นมัธยมศึกษาปีที่ 2 พบว่ามีประสิทธิภาพเท่ากับ 81.84/84.52 หมายความว่านักเรียนได้คะแนนใบงานและคะแนนการทดสอบย่อยท้ายแผนทั้ง 8 แผน คิดเป็นร้อยละ 81.84 และคะแนนจากทดสอบวัดผลสัมฤทธิ์ทางการเรียนหลังเรียนคิดเป็นร้อยละ 84.52 แสดงว่าแผนการจัดกิจกรรมการเรียนรู้ดังกล่าวมีประสิทธิภาพสูงกว่าเกณฑ์ที่ตั้งไว้ ซึ่งการที่ผลการวิจัยปรากฏเช่นนี้อาจเนื่องมาจาก ผู้วิจัยได้ออกแบบและจัดทำแผนอย่างเป็นระบบ โดยออกแบบกิจกรรมการเรียนที่มุ่งเน้นให้ผู้เรียนใช้แผนผังความคิดรวบยอดประกอบการอธิบายขยายความและสรุปความรู้ความเข้าใจในบทเรียน

 5.2.3 ความสามารถในการอ่านและการเขียนภาษาอังกฤษ สำหรับนักเรียนชั้นประถมศึกษา ปีที่ 3 ที่จัดกิจกรรมการเรียนรู้โดยใช้แผนภูมิกราฟิก หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05 ทั้งนี้อาจเป็นเพราะแผนภูมิกราฟิกเป็นแบบของการสื่อสารเพื่อใช้นำเสนอข้อมูลที่ได้จากการรวบรวมอย่างเป็นระบบ มีความเข้าใจง่าย กระชับ กะทัดรัด ชัดเจน ซึ่งเมื่อเรียนโดยใช้แผนภูมิกราฟิก จะทำให้ผู้เรียนมีความสุข สนุกสนานในการทำงาน มีความกระตือรือร้นในการเรียนดีและยังได้กำลังใจจากครูผู้สอนที่คอยให้คำชี้แนะ ทำให้นักเรียนมีความสนใจ มีทักษะการเขียนดีขึ้น สอดคล้องกับงานวิจัยของ สุภรัตน์ สท้านพล (2554, น. 36) ได้ศึกษาการใช้แผนภูมิความหมายเพื่อพัฒนาความสามารถในการอ่านภาษาอังกฤษเพื่อความเข้าใจ ของนักเรียนชั้นมัธยมศึกษาปีที่ 5 พบว่า นักเรียนมีความสามารถในการอ่านภาษาอังกฤษเพื่อความเข้าใจสูงขึ้นหลังจากได้รับการจัดกิจกรรมการใช้แผนภูมิความหมายเพื่อพัฒนาความสามารถในการอ่านภาษาอังกฤษเพื่อความเข้าใจสูงขึ้น อย่างมีนัยสำคัญทางสถิติที่ระดับ .01 ยังสอดคล้องกับงานวิจัยของโสภิตา คำด้วง (2557) ได้ศึกษาการพัฒนาชุดกิจกรรมการเรียนรู้โดยใช้ผังกราฟิกเพื่อพัฒนาความสามารถด้านการอ่านเพื่อความเข้าใจและการเขียนภาษาอังกฤษของนักเรียนชั้นมัธยมศึกษาปีที่ 2 ผลการวิจัยพบว่า ความสามารถด้านการอ่านเพื่อความเข้าใจและการเขียนภาษาอังกฤษของนักเรียนหลังเรียนสูงกว่าก่อนเรียนด้วยชุดกิจกรรมการเรียนรู้โดยใช้ผังกราฟิก เพื่อพัฒนาความสามารถด้านการอ่านเพื่อความเข้าใจและการเขียนภาษาอังกฤษของนักเรียน อย่างมีนัยสำคัญทางสถิติที่ 0.1 และยังสอดคล้องกับงานวิจัยของ ปริญรัตน์ ศิลาเลิศ (2559) ได้ศึกษา การพัฒนาความสามารถในการเขียนภาษาอังกฤษของนักเรียนชั้นประถมศึกษาปีที่ 5 โดยใช้กิจกรรมการเรียนรู้แบบ B-SLIM Model และแผนภูมิกราฟิก ผลวิจัยพบว่า นักเรียนชั้นประถมศึกษาปีที่ 5 มีคะแนนความสามารถในการเขียนภาษาอังกฤษโดยใช้กิจกรรมการเรียนรู้แบบ B-SLIM Model และแผนภูมิกราฟิก หลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05

 5.2.4 ความพึงพอใจของนักเรียนที่มีต่อกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก สำหรับนักเรียนชั้นประถมศึกษาปีที่ 3 พบว่านักเรียนมีความพึงพอใจอยู่ในระดับมากที่สุด ( =4.67, =0.47 ) เนื่องจากการจัดการเรียนรู้เพื่อพัฒนาทักษะการเขียนภาษาอังกฤษโดยใช้แผนภูมิกราฟิก กระตุ้นให้ผู้เรียนได้แสดงความคิดเห็น ได้ฝึกปฏิบัติจริง ได้แลกเปลี่ยนประสบการณ์การเรียนรู้อย่างมีความสุข สอดคล้องกับงานวิจัยของ ลำจวน ศรีกมล (2555, น. 77) ได้ศึกษาการพัฒนาทักษะการเขียนภาษาอังกฤษ โดยใช้แผนภูมิกราฟิกของนักเรียนชั้นมัธยมศึกษาปีที่ 3 พบว่า นักเรียนชั้นมัธยมศึกษาปีที 3 นักเรียนชั้นมัธยมศึกษาปีที่ 3 มีความพึงพอใจต่อการเรียนภาษาอังกฤษโดยใช้แผนภูมิกราฟิก โดยรวมเฉลี่ยมีค่าเท่ากับ 4.16 ซึ่งอยู่ในระดับมาก สอดคล้องกับการศึกษาค้นคว้าของแววมณี นิลเชษฐ์ (2549, น. 91) ได้ศึกษาการพัฒนาทักษะ การเขียนภาษาอังกฤษ ชั้นประถมศึกษาปีที่ 5 โดยใช้แผนผังความคิด (Mind Mapping) ผลการศึกษาพบว่า นักเรียนมีความพึงพอใจต่อการเรียนรู้ที่ใช้แผนการเรียนรู้การพัฒนาทักษะการเขียนภาษาอังกฤษชั้นประถมศึกษาปีที่ 5 โดยใช้แผนผังความคิดทั้งโดยรวมและรายด้านทุกด้านในระดับมาก อีกทั้งยังสอดคล้องกับงานวิจัยของ

 ปริญรัตน์ ศิลาเลิศ (2559, น. 60) ได้ศึกษา การพัฒนาความสามารถในการเขียนภาษาอังกฤษของนักเรียนชั้นประถมศึกษาปีที่ 5 โดยใช้กิจกรรมการเรียนรู้แบบ B-SLIM Model และแผนภูมิกราฟิก พบว่า เจตคติของนักเรียนชั้นประถมศึกษาปีที่ 5 ที่มีต่อการสอนเขียนภาษาอังกฤษโดยใช้กิจกรรมการเรียนรู้แบบ B-SLIM Model และแผนภูมิกราฟิก มีคะแนนเฉลี่ยเท่ากับ 4.46 คะแนนแสดงว่า นักเรียนมีเจตคติต่อการสอนเขียนภาษาอังกฤษ โดยรวมอยู่ในระดับมาก ซึ่งนักเรียนมีความคิดเห็นว่า การใช้ B-SLIM Model และแผนภูมิกราฟิก สามารถกระตุ้นการเขียนได้ดี ช่วยในการฝึกการเขียนได้ทุกเวลา นักเรียนได้ฝึกปฏิบัติซ้ำ ๆ ทำให้เกิดทักษะ ทำให้เขียนได้ถูกต้อง ทำให้มั่นใจในการเขียนมากขึ้น และเกิดความกระตือรือร้นในการเรียนตลอดเวลา สามารถส่งเสริมกระบวนการคิดให้นักเรียนเกิดการเรียนรู้ได้ อีกทั้งยังสนุกสนานเพลิดเพลิน และก่อให้เกิดความสัมพันธ์อันดีใน ชั้นเรียนนอกจากนี้นักเรียนยังภูมิใจเมื่อสามารถเขียนบรรยายภาษาอังกฤษได้ถูกต้อง

**5.3 ข้อเสนอแนะ**

 **5.3.1 ข้อเสนอแนะเพื่อนำผลการวิจัยไปใช้**

 5.3.1.1 การเลือกเนื้อหาที่จะนำมาใช้ในการจัดกิจกรรมการเรียนรู้ ครูผู้สอนควร โดยคำนึงถึงวัย ระดับความสามารถในด้านการอ่านและการเขียนของผู้เรียน ดังนั้นควรเลือกเรื่องที่ทันสมัย มีเนื้อหาน่าอ่าน และมีประเด็นเสริมสร้างให้คิดหลากหลายแง่มุม ไปประยุกต์ใช้ในการจัดการเรียนการสอน เพื่อเป็นการกระตุ้นให้ผู้เรียนมีความสนใจและเจตคติที่ดีต่อการเรียนวิชาภาษาอังกฤษเพิ่มขึ้น

 5.3.1.2 ในการจัดกิจกรรมการเรียนรู้ที่มีผู้เรียนไม่เคยเรียนโดยใช้รูปแบบการจัดกิจกรรมการเรียนรู้ภาษาอังกฤษด้านการอ่านและการเขียน โดยใช้แผนภูมิกราฟิก มาก่อนผู้สอนควรมีการอธิบายหลักการว่า วิธีการเรียน ขั้นตอนการให้คะแนน จะทำให้นักเรียนเข้าใจในกิจกรรมการสอนและให้ความร่วมในการเรียนรู้เพื่อประความสำเร็จ

 5.3.1.3 ควรจะสนับสนุนให้ผู้เรียนแต่ละคนได้รับโอกาสในการคิด ปฏิบัติกิจกรรม และมีส่วนร่วมในการเรียนอย่างทั่วถึง ได้แสดงความคิดเห็น เพราะจะช่วยให้นักเรียนได้ปรับเปลี่ยนความคิดในทุกโอกาส เพื่อจูงใจและมีความท้าทายในการเรียนของผู้เรียนให้อยากเรียนรู้มากขึ้น

 5.3.1.4 ในการจัดกิจกรรมการเรียนรู้ ไม่ควรจำกัดเวลาในการทำกิจกรรมของนักเรียนจนเกินไป ดังนั้นครูผู้สอนควรมีเวลาให้นักเรียนได้ทำกิจกรรมอย่างเต็มที่ และปรับกิจกรรมการเรียนให้สนุกไม่เครียด เปิดโอกาสให้นักเรียนฝึกอ่านและจับใจความจากเรื่องง่ายไปหายาก และเสริมแรงให้กำลังใจในการเรียนควบคู่กันไป เพื่อให้ผู้เรียนมีความต้องการเรียนรู้มากขึ้น

 **5.3.2 ข้อเสนอแนะเพื่อทำการวิจัยครั้งต่อไป**

 5.3.2.1 ควรมีการพัฒนากิจกรรมการเรียนรู้โดยใช้รูปแบบการจัดกิจกรรมการเรียนรู้ โดยใช้แผนภูมิกราฟิก ในเนื้อหาบทเรียนวิชาอื่น ๆ และระดับชั้นอื่น ๆ อีก

 5.3.2.2 ควรมีการศึกษาโดยใช้รูปแบบการสอนวิชาภาษาอังกฤษ โดยใช้แผนภูมิกราฟิก ในแต่ละทักษะทางภาษา เช่น การฟัง การพูด

 5.3.2.3 ควรทำการศึกษาผลของการจัดกิจกรรมการเรียนรู้ไปทดลองหาประสิทธิภาพกับนักเรียนหลาย ๆ กลุ่ม เพื่อจะได้ข้อสรุปผลการวิจัยกว้างขวางและมั่นใจมากยิ่งขึ้น เพื่อพัฒนารูปแบบการสอนให้มีความหลากหลายให้เกิดนวัตกรรมใหม่ ๆ มาพัฒนาการเรียนให้มีประสิทธิภาพ